In nomine Domini, amen. Hujus presentis instrumenti publici serie cuntis sit manifestum, quod anno ejusdem Domini millesimo, quadringentesimo quadragesimo nono, more gallicano, indictione tertia decima, die vero dominica qua cantatur in sancta Dei ecclesia, pro introitu misse Letare Jerusalem, decima quinta mensis martii, pontificatus sanctissimi in Christo patris et domini nostri domini Nicolai, divina providentia pape quinti, anno tertio, in medio chori ecclesie monasterii B. Germani Autiss., de mane, hora scilicet dicti diei ante meridiem quasi octava, reverendo in Christo patre et domino domino Petro, miseratione divina, episcopo Autiss. personaliter existente, et in una cathedra quadrigulari uno panno auro et sericis contexto circundata, vestibus pontificalibus induto, sedente et suam primam intratam in sua cathedrali Autiss. ecclesia facere volente, ut dicebat et apparebat, in mei notarii publici et testium subscriptorum ad hec vocatorum specialiter et rogatorum presentia, magna etiam et copiosa populi mutitudine circumstante, personaliter ibidem comparuit nobilis vir dominus Johannes de Riparia miles, dominus de Campo-Dimisso et baillivus Nivernensis, pro et nomine serenissimi principis domini comitis Nivernensis, baronis de Donziaco, dicti reverendi patris domini episcopi Autiss. ad causam dicte Baronie Donziaci vassalli, et qui una cum tribus aliis vassalis infra scriptis, videlicet serenissimo principe domino duce Burgundie comite Autiss., ad causam dicti sui comitatus Autiss., illustrissimo principe domino duce Barrensi, ad causam sue terre Pusaie, et turris Tociaci, atque nobili viro domino de Sancto-Verano, eundem dominum episcopum ad dictam suam ecclesiam Autiss. deferre debebant et ad hoc fuerant et erant, ex parte ipsius domini episcopi debite adjornati, prout per litteras patentes super hoc confectas legitime et constabat et constitit, et qui dominus de Campo-Dimisso mandatum habens speciale a dicto domino comite Nivernensis ipsum dominum comitem representandi et in portatione dicti domini episcopi interessendi, quemadmodum etiam litteris ab ipso domino comite emanatis apparebat et apparuit, ad hoc agendum se obtulit et presentavit, supplicans idem dominus eidem domino episcopo, ut ipsum pro et nomine dicti domini comitis reciperet, attento quod prefatus dominus comes notorie extabat in servitio domini nostri regis pro recuperatione ducatus sui Normanie, fuit idem miles per dominum episcopum receptus et admissus, de gratia aliis tribus vassallis prenominatis primo, secundo, tertio et quarto ex abundanti, uno post alium successive palam et publice, alta et intelligibili voce, per honorabilem virum magistrum Jocelinum Court-jarret, in legibus licentiatum dicti domini episcopi baillivum ibidem evocatis et non comparentibus contumacibus reputatis et in defectu positis, quamvis Johannes Salezar, scutifer, possessor dicte turris et terre de Thociaco per Guillelmum de Prades, suum servitorem, cum litteris ejusdem Salezar supplicavit eidem domino episcopo execusatum haberi, et per eundem de Prades admitti, considerato quod dictus Salezar tunc erat mandatus ex parte domini Delphini Viennensis, ut dicebat. Artaldus vero Trousseau, armiger, dominus in parte de dicto Sancto-Verano, per Johannem Girard procuratorem suum de cujus procuratione constitit, etiam humiliter eidem domino episcopo supplicavit admitti. Dictus autem dominus comes Autiss. nec comparuit, nec aliquem pro se misit. Fuit tandem idem dominus episcopus per quatuor viros honestos et robustos ad hoc propter dictorum vassallorum absentiam et in eorum defectu assumptos a prefata ecclesia Sancti-Germani usque ad valvas dicte Autissiodor. ecclesie deportatus, videlicet per Johannem Ferron, Petrum Quatrelangues, Guillelmum Marillier, et Johannem Bureau alias Champeaux, cives Autissiod. domino baillivo Nivernensi, nomine quo supra, assistente et manus ad dictam cathedram apponente, quas quidem valvas ipse dominus Autiss. episcopus clausas invenit, et statim domini canonici et chorarii dicte ecclesie capis sericeis induti, cum crucibus et aqua benedicta per ostia dictarum valvarum ab eadem ecclesia processionaliter exeuntes, et eidem domino episcopo obviam venientes, unus ex ipsis dominis canonicis, videlicet venerabilis vir magister Johannes Malivicini, thesaurarius dicte ecclesie, et in capitulo propter domini decani ipsius ecclesie absentiam presidens, suo et totius dicti capituli nomine, ab eodem domino episcopo requisivit ut juramentum quod in suo primo introitu prestare debebat, et quod sui predecessores Autiss. episcopi in suis primis intratis prestare consueverunt, faceret et prestaret; idem dominus episcopus libenter consentiit, et accepto libro in quo dictum juramentum erat descriptum, sibi per dictum thesaurarium traditum, dictum juramentum manu sua dextra ad pectus apposita, more prelatorum prestitit et juravit in hunc modum: «Promittimus in verbo episcopi indemnitatem, jura et libertates hujus ecclesie et alias que prodecessores nostri juraverunt nos firmiter servaturos.» His igitur sic peractis, prefatus dominus episcopus unam parvam campanulam, juxta dictas valvas pendens, pulsavit, et statim eisdem valvis apertis prenominati quatuor portitores ipsum dominum episcopum in prefatam ecclesiam introduxerunt, et usque ad majus altare ejusdem ecclesie deportarunt, copiosa populi multitudine ibidem presente, tunc pre gaudio Noel, Noel exclamante, ipsoque domino episcopo de dicta cathedra ibidem descendente, et oratione flexis genibus per eum facta, et deinde una collecta de beato Stephano prothomartyre, ipsius ecclesie patrono glorioso, devote perlecta, magister Johannes de Brolio, dicte Autissiod. ecclesie canonicus, procuratorque magistri Johannis de Wailly, archidiaconi Senonensis, nec-non magister Jacobus Odoart officialis, et dominus Stephanus Bruneau canonicus Senonensis, vice et auctoritate ipsius domini archidiaconi Senonensis, ad quem de antiqua et approbata consuetudine prefata installatio seu intronizatio competere et spectare dignoscitur, ut dicebant predicti procurator et canonici Senon., de qua quidem installatione expresse protestatus fuit dictus Malivicini, nomine dominorum decani et capituli, videlicet quod ipsa non noceret prefato capitulo sive juribus dicte ecclesie Autissiod., pro presenti neque in futurum. De et super quibus omnibus et singulis supradictis memoratus dominus episcopus petiit sibi per me notarium publicum infra scriptum fieri publicum instrumentum unum vel plura. Acta fuerunt hec Autissiod. ubi supra, sub anno, indictione, die, hora, mense et pontificatu quibus supra, presentibus ibidem venerabilibus patribus in Christo D. abbate Pontigniaci, Cisterciencis ordinis, Petro Sancti-Mariani, Johanne Sancti-Petri Autiss. monasteriorum abbatibus Premonst. et Sancti-Augustini ordinis; honorabilibusque viris magistro Petro Chacerat, Martino de Brolio et Blasio Tribole, licenciato in legibus, Jacobo de Ripparia, baillivo Donziacensi, Simone Coignet, domini nostri regis secretario, domino Gaufrido Chantereau, priore Sancti-Eusebii Autissiodorensis, et Stephano Gontier, Germano Viviani, Johanne Darthe, civibus Autissiodorens. et in his que facta fuerunt in predicta ecclesia Autissiodorensi presens fuit reverendus in Christo pater dominus Ludovicus de Melduno Senonensis archiepiscopus, Galiarum primas, cum alliis quamplurimum personis utriusque sexus testibus ad premissa vocatis specialiter et rogatis. Signé: G. Prevostat.